Vier dood in boendoe-geweldEen van die motors wat aan die brand gesteek is. (Foto: Verskaf) Vier mense is vermoor en huise en motors aan die brand gesteek toe die gemeenskap van ’n nedersetting in Limpopo Maandagaand eie reg gebruik het. Brig. Motlafela Mojapelo, polisiewoordvoerder, sê polisiebeamptes van die Vhembe-distrik is op die spoor van verdagtes ná die moord op vier mense in die Mutele-nedersetting. Die omstandighede rakende die moorde is nie in dié stadium duidelik nie. ’n Voorlopige ondersoek dui daarop dat die verdagtes eiemagtig opgetree het ná die verdwyning van ’n 25-jarige man wat verlede Maandag as vermis by die Makuya-polisiekantoor aangemeld is. Lt.genl. Nneke Ledwaba, provinsiale polisiehoof, het die geweld veroordeel en die polisie se 72-uur-aksieplan in werking gestel om die verdagtes vas te trek. Vier sake van moord en brandstigting word ondersoek. Volgens Mojapelo sal inhegtenisnemings binnekort volg. Die polisie doen ’n beroep op mense met inligting oor die voorval om AO Madimabe Mhlavheni by 082 414 2481 of Stop Misdaad by 08600 10111 te bel.